懷山居邀松陽子同作
作者：李德裕
朝代：唐

paragraphs: 我有愛山心，如飢復如渴。
出谷一年餘，常疑十年別。
春思巖花爛，夏憶寒泉冽。
秋憶泛蘭巵，冬思玩松雪。
晨思小山桂，暝憶深潭月。
醉憶剖紅梨，飯思食紫蕨。
坐思藤蘿密，步憶莓苔滑。
晝夜百刻中，愁腸幾回絕。
每念羊叔子，言之豈常輟。
人生不如意，十乃居七八。
我未及懸輿，今猶佩朝紱。
焉能逐麋鹿，便得遊林樾。
范恣滄波舟，張懷赤松列。
惟應詎身恤，豈敢忘臣節。
器滿自當欹，物盈終有缺。
從茲返樵徑，庶可希前哲。